कोल जनजाति महाकुंभ में गृहमंत्री ने कहा-पंजे की सरकार ने जनजाति की योजनाएं बंद कर दी
Union Home Minister Amit Shah Madhya Pradesh Visit - चुनावी साल में केंद्रीय गृहमंत्री अमित शाह दो दिवसीय दौरे पर मध्यप्रदेश आ रहे हैं। वे 24-25 फरवरी को प्रदेश के दौरे पर रहेंगे। यहां वे शुक्रवार को सतना में शबरी जयंती पर आयोजित जनजाति महाकुंभ में हिस्सा लेंगे
माता शबरी की जंयती पर सतना में आयोजित कोल जनजाति के महाकुंभ में केंद्रीय गृहमंत्री अमित शाह ने मोदी और शिवराज सरकार के कामकाज गिनाए। अमित शाह ने कहा कि कांग्रेस ने 70 साल में कभी जनजाति समाज से किसी को राष्ट्रपति नहीं बनाया, लेकिन नरेंद्र भाई ने गरीब आदिवासी की बेटी द्रौपदी मुर्मू को राष्ट्रपति बनाकर जनजाति समाज का सम्मान बढ़ाया है।
सीएम शिवराज सिंह ने कहा कि प्रधानमंत्री नरेंद्र मोदी और गृहमंत्री अमित शाह इसलिए आएं, क्योंकि आतंक, अन्याय और भ्रष्टाचार का अंत करना था। गरीबों को भोजन मिल जाए। गरीब का इलाज हो जाए, कश्मीर से धारा 370 समाप्त हो जाए, इसलिए मोदी आए, शाह आए।
इससे पहले कोल जनजाति महाकुंभ में पहुंचे केंद्रीय गृहमंत्री अमित शाह का भव्य स्वागत किया गया। कोल समाज की 51 बेटियों ने गृहमंत्री को फूल देकर उनकी अगवानी की। दोनों नेताओं ने मंच पर कन्या पूजन भी किया।
मोदी और शिवराज के नेतृत्व में डबल इंजन की सरकार
सभा को संबोधित करते हुए शाह ने कहा कि मैं तीसरी बार मां शारदा की धरती पर आया हूं, जब भी आया, तब नई ऊर्जा लेकर गया। आप भाग्यशाली हैं कि आप उनके सानिध्य में रहते हैं। उन्होंने सीएम शिवराज की तारीफ करते हुए उन्हें गरीबों के हितैषी और प्रदेश का लोकप्रिय मुख्यमंत्री कहा।
गृहमंत्री ने कहा- मैं शिवराज सिंह और भाजपा सरकार को धन्यवाद देता हूं, क्योंकि उन्होंने आपकी सारी जरूरतें पूरी की हैं। जब जबलपुर आया था, तब सीएम ने 14 घोषणाएं की थीं। मुझे लगा था कि मेरी उपस्थिति में शिवराज घोषणाएं कर रहे हैं। यदि पूरी नहीं हुई तो आदिवासी भाई बहन मुझे पकड़ेंगे। आज शिवराज ने उन्हें पूरा कर हिसाब दे दिया। यही भाजपा की विशेषता है।
ये गरीब, आदिवासी और पिछड़ों की सरकार
शाह ने कहा कि जब आपने 2014 में मोदी की सरकार पहली बार बनाई, तब मोदी ने कहा था कि ये सरकार आदिवासियों, पिछड़ों और गरीबों की सरकार है। आज 9 साल बाद जब पीछे मुड़कर देखते हैं तो पता चलता है कि एक-एक बात को पूरा कर जमीन पर उतारने का काम किया गया है।
शाह ने कहा- मोदी सरकार ने देश में 10 करोड़ शौचालय बनवाए। सबसे अधिक शौचालय जनजाति भाइयों के घर में बने। मोदी जी ने कोरोना का टीका दिलाया और पूरे भारत को कोरोना से सुरक्षित किया। 5 लाख तक का स्वास्थ्य बीमा करवाया। हर गरीब के घर में 5 किलो मुफ्त अनाज ढाई साल से दिया जा रहा है। देश के 80 करोड़ लोगों को राशन मिल रहा है।
कांग्रेस सरकार ने कई योजनाएं बंद कर दी
शाह ने कहा कि मध्यप्रदेश में थोड़े समय के लिए पंजे की सरकार आई थी, उसने जनजातियों के लिए बनाई योजनाओं को बंद कर दिया। लेकिन उनकी सरकार गिर गई तो शिवराज ने फिर योजनाएं शुरू की। मोदी और शिवराज के नेतृत्व में डबल इंजन की सरकार बनी और चल रही है। उन्होंने कहा कि इसी वर्ष में चुनाव आने वाले है, फिर से भाजपा की सरकार बनाना है। कमल के निशान पर बटन दबाना और मोदी जी के हाथ मजबूत करना है।
आतंक, अन्याय और भ्रष्टाचार का अंत करने मोदी-शाह आए
सभा को संबोधित करते हुए सीएम शिवराज सिंह ने कहा कि पीएम मोदी के नेतृत्व में अमित शाह ने नया भारत गढ़ दिया है। सीएम ने भगवान राम के भाई लक्ष्मण के साथ माता शबरी की कुटिया में पहुंचने और उनके झूठे बैर खाने का प्रसंग भी सुनाया। उन्होंने कहा कि शासन और प्रशासन जब पैदल चलकर जनता तक पहुंचे तो समझो रामराज्य आ गया है।
सीएम ने कहा कि डेढ़ साल पहले 18 सितंबर को शाह जबलपुर आये थे, तब संकल्प लिया था कि जनजाति समाज का जीवन बदलेंगे। हमने 14 संकल्प लिए थे, उसी के तहत पेसा एक्ट लाए। हमें और संकल्प लेने है, ताकि जनजातियों का उत्थान हो।
सीएम बोले- विन्ध्य में कोल राजा थे। रीवा जिले में कोलगढ़ी बनी है, लेकिन उसकी हालत जर्जर है। हम उसका जीर्णोद्धार कराएंगे। राजा नागर कोल की गढ़ी की मरम्मत कराएंगे, बाउंड्री बनाएंगे, पार्क बनाएंगे और मां शबरी की प्रतिमा स्थापित करेंगे। कोल समाज के इतिहास को दर्शाएंगे, अंतिम कोल राजा के तैल चित्र को भी वहां लगवाया जाएगा। सरकार इसमें साढ़े 3 करोड़ खर्च करेगी।
कोल समाज के हर भूमिहीन को रहने की जगह उपलब्ध कराएंगे
सीएम ने कहा - बड़ी संख्या में कोल समाज के लोग भूमिहीन हैं। हम संकल्प करते हैं कि कोल समाज के हर भूमिहीन को रहने की जगह उपलब्ध कराएंगे। मैहर के शबरी आश्रम का लोकार्पण होगा और कोल समाज के देवी देवताओं के स्थानों का भी विकास होगा। समाज के बेटे-बेटियों को व्यवसाय के लिए लोन देंगे, ब्याज की सब्सिडी सरकार देगी, गारंटी भी लेंगे। 1 लाख से ज्यादा पदों पर भर्ती होनी है, उसमें ये समाज पीछे न रह जाए, इसलिए हम रीवा में पीजी हॉस्टल और सतना में गर्ल्स होस्टल बनाएंगे। जिससे समाज के युवा वहां रहकर तैयारी कर सकें।
सीएम ने कहा कि नरेंद्र मोदी भारत के लिए वरदान हैं। उन्होंने कहा कि भाजपा विकास यात्राएं निकाल रही है और कांग्रेस सिर्फ गाली देने का काम कर रही है। सीएम बोले जो आपका साथ दे उसका साथ दीजिए। आइए मोदी जी और भाजपा की सरकार के साथ आइए। संकल्प लीजिये, मोदी जी के साथ चलेंगे, भाजपा के साथ चलेंगे, मामा के साथ चलेंगे।
विकास कार्यों का किया शिलान्यास और लोकार्पण
गृहमंत्री अमित शाह ने मंच से 532 करोड़ 65 लाख लागत के 35 विभिन्न विकास कार्यों का शिलान्यास और लोकार्पण किया। कार्यक्रम में केंद्रीय मंत्री फग्गन सिंह कुलस्ते, प्रदेश बीजेपी अध्यक्ष वीडी शर्मा, सांसद गणेश सिंह, एमपी के गृहमंत्री नरोत्तम मिश्रा और मंत्री मीना सिंह समेत प्रदेश सरकार के कई मंत्री मौजूद हैं। कार्यक्रम में 1 लाख से ज्यादा आदिवासियों के जुटने का दावा किया जा रहा है।
मेडिकल कॉलेज का किया लोकार्पण
केंद्रीय गृहमंत्री अमित शाह ने सतना में नवनिर्मित शासकीय चिकित्सा महाविद्यालय का लोकार्पण किया। इस दौरान सीएम शिवराज सिंह चौहान भी मौजूद रहे। यहां एमबीबीएस की 150 सीटें होंगी। 150 स्टूडेंट्स को इसी सत्र में प्रवेश मिल सकेगा। बता दें कि साढ़े 3 सौ करोड़ की लागत से बन कर तैयार हुए सतना मेडिकल कालेज में 1589 पदों की स्वीकृति भी दी गई। इन पदों को चरणबद्ध तरीके से भरा जाना है। हालांकि, मेडिकल कालेज की शैक्षणिक बिल्डिंग के साथ ही यहां 650 बिस्तरों वाले अस्पताल का निर्माण भी होना है। अस्पताल का निर्माण अभी तक न हो पाने के कारण फिलहाल जिला अस्पताल और कुछ पीएचसी- सीएचसी को मेडिकल कालेज से सम्बद्ध किया गया है।
अमित शाह ने कहा- सतना श्रीराम की भूमि है, जहां मैं मेडिकल कॉलेज के उद्घाटन के लिए आया हूं। इस कॉलेज में दिल्ली, मुंबई जैसी पढ़ाई की व्यवस्था मिलेगी। यह मप्र की चिकित्सा शिक्षा में नया मील का पत्थर साबित होगा। सतना के बाद राजगढ़, मंडला, नीमच, मंदसौर, श्योपुर और सिंगरौली में मेडिकल कॉलेज की स्थापना होगी। अब मप्र के एक भी बच्चे को यूक्रेन तो क्या कहीं भी जाने की जरूरत नहीं पड़ेगी।
माता शारदा की पूजा अर्चना की
इससे पहले केंद्रीय गृहमंत्री अमित शाह ने मैहर में मां शारदा की पूजा अर्चना की। दो दिवसीय दौरे पर आए अमित शाह शुक्रवार सुबह खजुराहो एयरपोर्ट पर उतरे, जहां से मैहर पहुंचे। जहां मुख्यमंत्री शिवराज सिंह चौहान और प्रदेश भाजपाध्यक्ष विष्णुदत्त शर्मा समेत मंत्रिमंडल के कई सदस्यों ने अमित शाह की अगवानी की। उनके साथ राज्यमंत्री रामखेलावन पटेल, कैबिनेट मंत्री विश्वास सारंग, गृह मंत्री नरोत्तम मिश्रा, मैहर विधायक नारायण त्रिपाठी भी मौजूद रहे।
रात 8 बजे लेंगे बीजेपी पदाधिकारियों और कार्यकर्ताओं की बैठक
जनसभा के बाद गृहमंत्री रीवा रोड स्थित ओम रिसोर्ट आएंगे, जहां डिनर के बाद रात 8 बजे भाजपा कार्यकर्ताओं की बैठक लेंगे। वे रात्रि विश्राम सतना में ही करेंगे। अगले दिन 25 फरवरी को वे हेलीकॉप्टर से खजुराहो और फिर वहां से 11 बजे विशेष विमान से उत्तर प्रदेश रवाना होंगे।
सुरक्षा में 5 हजार जवान तैनात 
केंद्रीय गृहमंत्री शाह के लिए Z सुरक्षा युक्त तीन कारकेड तैनात हैं। हर कारकेड का जिम्मा SP स्तर के अधिकारी के पास है। त्रिस्तरीय सुरक्षा व्यवस्था की कमान रीवा रेंज के एडीजीपी केपी व्यंकटेश्वर राव संभाल रहे हैं। उनके साथ 6 डीआईजी,14 आईपीएस, 35 एडिशनल एसपी, 100 डीएसपी, 100 इंस्पेक्टर और एसएएफ की 20 कंपनियों के जवानों समेत 5 हजार पुलिसकर्मी तैनात हैं।
शाह ने शबरी जयंती को लेकर ट्वीट किया
